Anexă la Decizia nr.127/09.12.2019

**CODUL DE ETICĂ ŞI CONDUITĂ PROFESIONALĂ**

**A PERSONALULUI DIN CADRUL**

**AGENȚIEI JUDEȚEANĂ PENTRU PLĂȚI ȘI INSPECȚIE SOCIALĂ NEAMT**

**CAPITOLUL 1**

**DOMENIU DE APLICARE, OBIECTIVE ȘI TERMENI UTILIZAȚI**

1. **Domeniu de aplicare**

**Art. 1**(1) Prezentul *Cod de etică şi conduită profesională*, denumit în continuare “Cod”, stabileşte principiile, valorile, regulile morale şi profesionale (etica) pe care trebuie să le respecte funcţionarii publici şi personalul contractual din cadrul Agenției Județene pentru Plăți și Inspecție Socială Neamț, denumiţi în continuare “personalul”, precum şi modul de comportament al acestora (conduita).

(2) În măsura în care, în îndeplinirea atribuțiilor, Agenția Județeană pentru Plăți și Inspecție Socială Neamț utilizează colaboratori, aceștia au obligația de a respecta etica și conduita stabilite pentru personalul propriu.

(3) Personalul şi colaboratorii Agenției Județene pentru Plăți și Inspecție Socială Neamț sunt datori să respecte atât prevederile prezentului cod de etică şi conduită profesională, alături de toate celelalte norme, politici şi proceduri instituţionale, cât şi toate prevederile legale şi profesionale aplicabile domeniului în care îşi exercită atribuţiile de serviciu.

(4) Aplicarea și respectarea prezentului Cod nu înlătură obligativitatea respectării și aplicării actelor normative, indiferent de nivelul de reglementare.

1. **Obiective**

**Art. 2**(1) Rolul Codului este să ghideze comportamentul moral şi profesional al personalului şi colaboratorilor Agenției Județene pentru Plăți și Inspecție Socială Neamț, denumită în continuare “AJPIS NEAMȚ”, atât în timpul activităţii profesionale, cât şi în afara acesteia (în măsura în care afectează imaginea instituţiei).

(2) Obiectivul Codului este să contribuie la crearea unei culturi organizaţionale a integrităţii în concordanţă cu valorile şi principiile AJPIS NEAMȚ, precum şi crearea unui climat etic care să determine personalul şi colaboratorii să acţioneze cu încredere reciprocă şi profesionalism în interesul cetăţeanului prin :

a) reglementarea normelor de conduită profesională necesare realizării unor raporturi sociale şi profesionale corespunzătoare creării şi menţinerii prestigiului intituțional, al funcţionarilor publici şi al personalului contractual;

b) informarea publicului cu privire la conduita profesională la care este îndreptăţit să se aştepte din partea funcţionarilor publici în exercitarea funcţiilor publice şi din partea personalului contractual în exercitarea funcţiei;

c) crearea unui climat de încredere şi respect reciproc între cetăţeni, funcționarii publici și personalul contractual.

(3) Respectarea Codului contribuie la creșterea imaginii pozitive a AJPIS NEAMȚ și, în consecință, a respectului pe care cetățenii îl au pentru activitățile desfășurate de instituție. Implementarea codului în cadrul instituției este utilă pentru promovarea unei conduite profesionale etice, și evitarea apariției unor situații care ar putea afecta reputația acesteia.

(4) Codul reflectă valorile și standardele etice ale instituției, asumate în activitățile derulate în beneficiul serviciului public. Atingerea scopului Codului este asigurată atunci când valorile, credințele, comportamentele și practicile organizaționale sunt nu doar împărtășite de personalul AJPIS NEAMȚ, ci sunt și unanim acceptate de acesta.

1. **Termeni**

**Art. 3**. Termeni frecvent utilizați în cod:

1. personalul AJPIS NEAMȚ – funcționarii publici și personalul contractual din cadrul AJPIS NEAMȚ;
2. colaboratori - persoanele fizice și juridice cu care personalul AJPIS NEAMȚ are relații profesionale în exercitarea atribuțiilor funcției;
3. interes public – acel interes care implică garantarea și respectarea de către instituțiile și autoritățile publice a drepturilor,libertărților și intereselor legitime ale cetățenilor, recunoscute de Constituție, legislația internă și tratatele internaționale la care România este parte, precum și îndeplinirea atribuțiilor de serviciu, cu respectarea principiilor eficienței, eficacității și economicității resurselor;
4. interes personal – orice avantaj material sau de altă natură, urmărit ori obținut, în mod direct ori indirect, pentru sine ori pentru alții, de către personalul AJPIS NEAMȚ prin folosirea reputației, influenței, facilităților, relațiilor, informațiilor la care au acces, ca urmare a exercitării atribuțiilor funcțiilor.

**CAPITOLUL 2**

**VALORI ŞI PRINCIPII**

**Art. 4** Prezentul Cod are drept fundament din perspectiva etică patru valori fundamentale-**responsabilitate**, **profesionalism**, **integritate** şi **transparenţă** - şi patru principii corespondente, care trebuie să guverneze comportamentul etic şi profesional al personalului şi colaboratorilor AJPIS NEAMȚ. Principiile care corespund celor patru valori sunt:

1. ***Principiul responsabilităţii***

Personalul şi colaboratorii AJPIS NEAMȚ trebuie să se asigure că prin modul în care îndeplinesc atribuţiile de serviciu sau desfăşoară orice altă activitate profesională colaterală respectă interesul public, interesele legitime şi drepturile cetăţenilor şi nu afectează demnitatea şi integritatea acestora. În acest sens, responsabilitatea constă în aderarea personalului și a colaboratorilor AJPIS NEAMȚ în mod conștient și liber la interesele și idealurile colectivității pe care o deservește.

1. ***Principiul profesionalismului***

Toate atribuţiile de serviciu care revin personalului şi colaboratorilor AJPIS NEAMȚ trebuie îndeplinite cu maximum de eficienţă şi eficacitate, conform competenţelor deţinute şi în cunoştinţă de cauză în ceea ce priveşte reglementările legale.

**(c) *Principiul integrităţii***

În orice situaţie, personalul şi colaboratorii AJPIS NEAMȚ trebuie să adopte un comportament bazat pe respect, imparţialitate, obiectivitate, onestitate, egalitate de şanse şi nediscriminare, deschidere şi diligenţă faţă de cetăţean şi fără ingerinţe care să afecteze interesul public, interesele legitime şi drepturile cetăţenilor ori prestigiul instituţional.

**(d) *Principiul transparenţei***

Personalul şi colaboratorii AJPIS NEAMȚ trebuie să promoveze guvernarea deschisă către cetăţean, să asigure accesul neîngrădit la informaţiile de interes public, dar în acelaşi timp să protejeze informaţiile care nu sunt publice de care sunt responsabili ori de care au luat la cunoştinţă.

**CAPITOLUL 3**

**RESPONSABILITATEA**

***Respectul față de ordinea constituțională și stat***

**Art. 5**(1) Personalul AJPIS NEAMȚ și colaboratorii acesteia trebuie să își exercite atribuțiile cu respectarea Constituției și a legilor țării cu maximă responsabilitate, având în vedere că, prin natura lor, aceste atribuții trebuie să consolideze ordinea constituțională și autoritatea statului.

***Respectul faţă de interesul public***

**Art.6**(1)În îndeplinirea atribuţiilor de serviciu personalul şi colaboratorii AJPIS NEAMȚ au responsabilitatea morală fundamentală de a respecta interesul public. În exercitarea atribuțiilor este urmărit întotdeauna interesul public.

(2) În acest sens personalul are obligația de a lua deciziile şi de a întreprinde acele acţiuni care asigură un impact pozitiv asupra societăţii în ansamblul ei şi indivizilor care o compun, în mod particular, sau care fac ca impactul negativ asupra acestora să fie cât mai mic cu putinţă.

***Respectul faţă de cetăţean***

**Art. 7** Personalul şi colaboratorii AJPIS NEAMȚ au responsabilitatea de a respecta interesele legitime şi drepturile cetăţeanului. Această responsabilitate nu se limitează la oferirea unor servicii publice, ci priveşte şi efectele pe care le pot avea aceste servicii asupra cetăţeanului.

***Respectul faţă de instituţie***

**Art. 8** Personalul şi colaboratorii AJPIS NEAMȚ au obligaţia de a îndeplini atribuţiile de serviciu cu maximum de eficienţă şi eficacitate şi de a utiliza în mod judicios resursele instituţiei şi în scopul pentru care au fost alocate.

**Art. 9** Responsabilitatea personalului şi colaboratorilor AJPIS NEAMȚ este de a contribui la îmbunătăţirea permanentă a performanţei instituţiei din care fac parte sau colaborează.

**Art. 10** Personalul AJPIS NEAMȚ trebuie să se asigure ca prin acțiunile și opiniile sale nu aduce atingere prestigiului AJPIS NEAMȚ.

**Art. 11** Personalul AJPIS NEAMȚ are, de asemenea, responsabilitatea față de promovarea valorilor etice incluse în acest cod și asupra promovării și menținerii unei culturi organizaționale bazate pe aceste valori.

***Respectul față de personal***

**Art. 12**(1) Personalul AJPIS NEAMȚ are obligația de a se comporta într-un mod civilizat, să manifeste respect în relațiile cu superiorii, colegii, subordonații în vederea desfășurării activităților zilnice într-un climat favorabil. Sunt interzise abuzurile, amenințările, intimidarea sau hărțuirea fizică sau verbală, întrebuințarea unor expresiii jignitoare, dezvăluirea unor aspecte ale vieții private, formularea unor sesizari sau plângeri calomnioase.

(2) Personalul AJPIS NEAMȚ trebuie să se asigure ca prin acțiunile și opiniile sale nu aduce atingere prestigiului profesional al colegilor. Este indicat ca orice problemă care apare în relațiile de serviciu între angajați să fie analizată și rezolvată cu calm și seriozitate. În soluționarea problemelor este necesară o atitudine deschisă, matură, cu capabilitatea analizei personale și cu asumarea propriilor erori.

**Art. 13**(1) Personalul și colaboratorii AJPIS NEAMȚ trebuie să evite orice comportament care poate duce la discreditarea, izolarea, umilirea, intimidarea, amenințarea unei persoane, deteriorarea condițiilor de muncă, a respectului față de sine sau față de viață.

(2) De asemenea, se impune evitarea oricărei situații care se manifestă printr-un comportament cu conotație sexuală, exprimat fizic, verbal sau nonverbal, având ca obiect sau ca efect lezarea demnității unei persoane și crearea unui mediu de intimidare, ostil, degradant, umilitor sau jignitor.

**Art. 14** Personalul și colaboratorii AJPIS NEAMȚ adoptă în exercitarea funcției/derularea colaborării o atitudine imparțială indiferent de rasă, etnie, vârstă, dizabilități, religie, cultură, gen, convingeri politice sau orice alte criterii.

**CAPITOLUL 4**

**PROFESIONALISMUL**

**Art. 15** Personalul şi colaboratorii AJPIS NEAMȚ sunt responsabili şi răspunzători din punct de vedere profesional pentru modul în care îşi desfăşoară atribuţiile de serviciu şi le revine sarcina de a se asigura că respectă principiile de legalitate, eficienţă şi eficacitate în îndeplinirea lor.

**Art. 16**(1) Personalul AJPIS NEAMȚ trebuie să fie informat şi să cunoască legislaţia din domeniul atribuţiilor pe care le exercită, să se informeze şi să solicite informaţii despre cele mai bune practici în domeniul în care îşi exercită atribuţiile.

(2) În exercitarea actului profesional pentru respectarea literei și spiritului legii este importantă ascultarea opiniilor celorlalți și abordarea constructivă a diferențelor care pot exista între punctele de vedere.

(3) În cadrul AJPIS NEAMȚ este respectată diversitatea de opinii și stilurile de muncă diferite și este valorificată diversitatea pentru a crea un mediu organizațional pozitiv.

**Art. 17** Atunci când personalul de conducere al AJPIS NEAMȚ ori un terţ (persoană fizică sau juridică) solicită servicii care exced atribuţiilor de serviciu şi competenţelor personalului şi colaboratorilor AJPIS NEAMȚ, aceştia din urmă au obligaţia de a își face cunoscută limitarea profesională.

**Art. 18(**1) Personalul de conducere al AJPIS NEAMȚ are obligaţia de a se asigura că funcţionarii publici, personalul contractual aflat în subordine precum şi colaboratorii instituţiei au competenţele, condiţiile şi resursele necesare unei bune îndepliniri a sarcinilor de serviciu, că sunt protejaţi în faţa unor abuzuri la nivel instituţional şi că respectă prevederile prezentului *Cod*, în conformitate cu legislaţia în vigoare aplicabilă şi cu principiile managementului responsabil.

(2) Personalul de conducere trebuie să respecte valorile și politicile instituției și să coordoneze activitatea instituției în conformitate cu acestea.

(3) Personalul de conducere trebuie să fie un model de comportament etic și profesional și să promoveze un climat organizațional în care valorile, politicile și standardele de etică ale instituției să fie cunoscute și respectate.

(4) Fiecare nivel de conducere trebuie să aibă o imagine clară a propriului nivel de responsabilitate și domeniu de competență.

(5) În cadrul instituției canalele de comunicare sunt deschise, atât dinspre management către personal cât și dinspre personal către management, comunicarea fiind bazată pe încredere și respect reciproc între personalul instituției de la toate nivelurile ierarhice.

**Art. 19**(1) Libertatea de exprimare şi dreptul la imagine proprie sunt garantate prin Constituţie, iar angajaţii şi colaboratorii AJPIS NEAMȚ au obligaţia de a se asigura că opiniile proprii exprimate în public sau în privat nu aduc atingere imaginii AJPIS NEAMȚ, precum și demnităţii şi reputaţiei unei persoane, indiferent de statutul acesteia. Aceste prevederi nu se referă la situațiile de avertizor de integritate.

(2) Personalul AJPIS NEAMȚ are garantată libertatea de exprimare şi dreptul la opinie în formularea unei poziţii profesionale, însă exprimarea unui punct de vedere în numele instituţiei sau despre activitatea acesteia, în scris sau verbal, fără existenţa unui mandat în acest sens sau în contradicţie totală cu politica instituţiei pe acel domeniu, nu reprezintă o situaţie de exercitare a libertăţii de exprimare. Personalul trebuie să se asigure că atunci când exprimă un punct de vedere al instituţiei sau când este invitat în calitate de reprezentant al instituţiei, exprimă acele puncte de vedere asupra cărora în cadrul instituţiei s-a decis sau s-a întrunit un acord, cu respectarea mandatului de reprezentare încredințat.

**Art. 20** Atunci când se solicită puncte de vedere sau opinii avizate, personalul sau colaboratorii AJPIS NEAMȚ trebuie să formuleze aceste opinii exclusiv pe baza principiilor profesionale şi pe cele ale garantării unui act administrativ obiectiv, fără a fi influenţat de convingerile personale sau interesele grupurilor din care face parte.

**Art. 21** În cadrul relațiilor internaționale, personalul AJPIS NEAMȚ respectă limitele mandatului încredințat, promovează o imagine favorabilă țării și instituției, adoptă o conduită corespunzătoare regulilor de protocol și diplomație aplicabile și respectă regulile, tradițiile, obiceiurile țării sau comunității gazdă.

**CAPITOLUL 5**

**INTEGRITATEA**

**Art. 22**(1) În relaţia cu publicul, cu colegii din instituţie sau din cadrul altor organizaţii sau sfere profesionale, precum şi cu superiorii ierarhici, personalul şi colaboratorii AJPIS NEAMȚ trebuie să adopte o atitudine bazată pe respect – o atitudine imparţială, nediscriminatorie, deschisă şi diligentă.

(2) În îndeplinirea atribuțiilor personalul și colaboratorii AJPIS NEAMȚ acționează onest, cu respect față de adevăr, cu bună–credință, cinste, corectitudine, imparțialitate și obiectivitate. Personalul și colaboratorii AJPIS NEAMȚ nu pot fi obligați să încalce legea, valorile, politicile instituției sau prezentul Cod.

***Conflictele de interese***

**Art. 23**(1) Personalul(funcționarii publici) şi colaboratorii AJPIS NEAMȚ au datoria legală, morală şi profesională de a se asigura că în timpul exercitării activităţii nu se află în conflict de interese sau într-o situaţie de incompatibilitate, așa cum sunt definite acestea în legislația actuală și în spiritul acestui cod de etică. În acest sens funcţionarii publici trebuie să exercite un rol activ, având obligaţia de a evalua situaţiile care pot genera o situaţie de incompatibilitate sau un conflict de interese şi de a acţiona pentru prevenirea apariţiei sau soluţionarea legală a acestora.

(2) În cazul în care intervine o situaţie de conflict de interese sau incompatibilitate, personalul şi colaboratorii Agenției trebuie să sesizeze în scris, în maximum 10 zile calendaristice de la apariția situației de conflict de interese sau stării de incompatibilitate, superiorii ierarhici. În astfel de situaţii, managementul AJPIS NEAMȚ are obligaţia de a se asigura, prin măsuri instituţionale, că a fost evitat conflictul de interese sau incompatibilitatea declarate, fără a aduce atingere demnităţii persoanei şi drepturilor profesionale şi contractuale ale celui care face obiectul conflictului de interese, respectiv incompatibilităţii sesizate.

(3) La numirea într-o funcţie publică, la încetarea raportului de serviciu, precum şi în alte situaţii prevăzute de lege, funcţionarii publici din cadrul AJPIS NEAMȚ sunt obligaţi să prezinte, în condiţiile Legii nr. 176/2010, cu modificările şi completările ulterioare, declaraţia de avere şi declaraţia de interese.

***Cadourile, atenţiile şi materialele cu caracter promoţional***

**Art. 24**(1) Personalului AJPIS NEAMȚ îi este interzis să solicite și să primească, în considerarea funcției, cadouri, servicii, favoruri, invitaţii sau orice alt avantaj, indiferent de natura şi contextul acordării lor.

(2) Personalul AJPIS NEAMȚ are obligația de a declara şi prezenta la conducătorul instituţiei, în termen de 30 de zile de la primire, bunurile primite cu titlu gratuit în cadrul unor activităţi de protocol în exercitarea mandatului sau a funcţiei.

***Avertizarea de integritate***

**Art. 25**(1) Personalul şi colaboratorii AJPIS NEAMȚ au obligaţia morală şi profesionalăde a sesiza orice abatere de la procedurile, normele, politicile interne ale instituţiei, precum şi de la lege, de care iau cunoştinţă. Sesizarea acestor abateri are drept scop cointeresarea personalului și a colaboratorilor AJPIS NEAMȚ în lupta contra corupției și promovarea unui comportament integru.

(2) În baza *Legii nr. 571/2004 privind protecţia personalului din autorităţile publice, instituţiile publice şi din alte unităţi care semnalează încălcări ale legii* şi în spiritul prezentului *Cod*, se prezumă că avertizarea de integritate se bazează pe buna credinţă a avertizorului.

***Neutralitatea politică şi participarea la activităţi politice***

**Art. 26** Personalul şi colaboratorii AJPIS NEAMȚ au obligaţia de a se asigura că prin prezenţa lor într-un anumit context politic, prin opiniile publice pe care le exprimă şi prin activitatea pe care o desfăşoară nu se află intr-o situație de conflict de interese, real sau aparent, cu obligaţiile legale, morale şi profesionale pe care le au în calitatea lor de membri sau reprezentanţi ai instituţiei.

**Art. 27** (1) Funcţionarilor publici și personalului contractual din cadrul AJPIS NEAMȚ, le este interzis ca pe durata raportului de serviciu, contractului de muncă sau contractului de colaborare să participe la activităţi de colectare de fonduri pentru partide politice, pentru organizaţii asimilate cu partidele politice sau cărora li se aplică acelaşi regim juridic ca şi partidelor politice, pentru fundaţii/asociaţii care funcţionează pe lângă partide politice sau au orientări politice clar exprimate, ori pentru candidaţi independenţi, precum și să facă recomandări persoanelor fizice sau juridice privind oferirea de donaţii/sponsorizări de orice natură în favoarea entităţilor amintite.

(2) Personalul AJPIS NEAMȚ nu se implică prin funcția deținută în furnizarea de sprijin logistic candidaților la funcții de demnitate publică și nu utilizează imaginea proprie, prin asocierea cu imaginea instituției, în scopuri electorale.

(3) În cadrul AJPIS NEAMȚ nu se acceptă afișarea însemnelor ori obiectelor inscripționate cu sigla sau denumirea partidelor politice ori a candidaților acestora.

**CAPITOLUL 6**

**TRANSPARENŢA**

***Accesul liber la informaţiile de interes public***

**Art. 28** În conformitate cu legislaţia în vigoare, activitatea AJPIS NEAMȚ trebuie să fie transparentă şi accesibilă cetăţeanului, garantând o bună comunicare cu cetăţenii, cu societatea civilă şi cu mediul de afaceri.

**Art. 29** În temeiul relațiilor de parteneriat dezvoltate cu societatea civilă, personalul şi colaboratorii AJPIS NEAMȚ furnizează reprezentanţilor acesteia informaţii referitoare la proiectele, programele şi alte documente de interes public care au legătură cu activitatea instituţiei, în limita competențelor ce îi/le revin.

**Art. 30** Personalul AJPIS NEAMȚ potrivit atribuţiilor ce îi revin şi conform legislaţiei privind accesul la informaţii de interes public, este obligat:

1. să asigure informarea activă, corectă şi la timp a cetăţenilor asupra chestiunilor de interes public;
2. să asigure accesul liber la informaţiile de interes public în condițiile legii;
3. să respecte termenele prevăzute de lege privind furnizarea informaţiilor.

***Protecţia datelor şi a informaţiilor***

**Art. 31** Personalul AJPIS NEAMȚ este obligat să respecte limitările impuse de lege privind accesul la informaţii, în scopul protejării informaţiilor confidenţiale, a secretului de stat sau de serviciu, a protejării vieţii private a persoanelor şi a securităţii naţionale.

**Art. 32** Personalul şi colaboratorii AJPIS NEAMȚ au obligaţia să păstreze, in condițiile legii, confidenţialitatea deplină a datelor şi informaţiilor pe care le dețin sau la care au acces pe perioada desfășurării activității şi să nu le utilizeze abuziv sau în folos personal, sau să le facă cunoscute unui terț, inclusiv după încetarea activităţii care le conferă acces la aceste informaţii.

**Art. 33** Culegerea, stocarea si utilizarea datelor cu caracter personal de către personalul şi colaboratorii AJPIS NEAMȚ se fac în condițiile legii şi vor fi limitate strict la ceea ce este necesar pentru realizarea obiectivelor legale, legitime şi specifice instituţiei.

**DISPOZIŢII FINALE**

**Art. 34** (1) Prezentul Cod completează Regulamentul intern al AJPIS NEAMȚ şi Regulamentul de organizare și funcționare a AJPIS NEAMȚ.

(2) Codul intră în vigoare la data aprobării lui prin decizie de către directorul general și se modifică ori de câte ori intervin situații de drept sau de fapt care necesită revizuirea lui.

(3) În cazul în care personalul nu respectă prevederile prezentului Cod și săvârșește fapte care pot atrage răspunderea administrativă, contravențională, civilă sau penală, aceasta este atrasă potrivit legislației aplicabile fiecărui tip de răspundere.